# Individuel udveksling i Flensborg i Tyskland

Har du lyst til

* at få trænet dine sproglige kompetencer på tysk
* at få viden om en anden kultur og få nye internationale venner
* at få udviklet dine personlige kompetencer i mødet med en anden kultur

Så kan vi på OG tilbyde dig at deltage i et individuelt udvekslingsforløb med en elev på Kurt Tucholsky Schule i byen Flensborg i Tyskland. Vi udveksler med elever fra 12. årgang, og disse elever har haft dansk som fremmedsprog i ca. 2 år.

Aftalen er, at du udveksler med en elev, der går på skolen i Flensborg. Du bor hos hans/ hendes familie og følger ham/hende i skolegangen og i fritiden. Efterfølgende skal du og din familie være værter for den tyske udvekslingselev her i Danmark, og udvekslingseleven følger dig i din skolegang på OG og i din fritid sammen med din familie. Familierne sørger således gensidigt for kost og logi samt evt. aktiviteter i weekenden.

De tyske udvekslingselever kommer på besøg i Ordrup i uge 37-38, hvorefter du og de andre OG’ere er på genbesøg i Flensborg i uge 48-49.

Hvis du melder til dig til udvekslingsprogrammet, bliver du bedt om at indbetale 800 kr. til togrejsen (overskuddet refunderes naturligvis). Derudover skal du medbringe 600 kr. til ekskursioner, lokal transport og afskedsmiddag. Medbring også lommepenge til eget behov.

OG sørger for at bestille togbilletter samt formidle kontakten og forberede dig til kulturmødet. Ved deltagelse i udvekslingsprogrammet optjener du point til den supplerende studietid.

For at komme i betragtning til den individuelle udveksling skal du udfylde det vedlagte ansøgningsskema (se herunder) og sende det til skolens koordinator for Flensborg-udvekslingen, Karen Degenkolw (KD), på Lectio ***senest mandag d. 29. april*.**

Følgende kriterier vil blive lagt til grund for udvælgelsen:

* Mod på udfordringer og lyst til faglig og personlig udvikling
* Gode sprogkundskaber og studieegnethed
* Fravær, der ikke må være for højt

**En tilmelding til projektet vil være bindende!**

Efter udvælgelsen etableres der hurtigst muligt kontakt mellem dig og din udvekslingselev/-familie, og du bliver indkaldt til et møde om praktiske ting i forbindelse med udvekslingen.

Evt. spørgsmål kan rettes til koordinator for Flensborg-udvekslingen, Karen Degenkolw (KD).

|  |
| --- |
| Ansøgning om i individuel udveksling i Flensborg |
| Dine kontaktoplysningerNavn:Alder: Klasse:Mail:Telefon: |
| Begrund, hvorfor du gerne vil deltage i en individuel udveksling |
| Dato og underskrift |